钦定古今图书集成/理学汇编/学行典/第255卷 > 李孔修
## 钦定古今图书集成/理学汇编/学行典/第255卷 > 李孔修

按《广东通志》：“李孔修，字子长，顺德人。自称抱真子，侨
居省之高第街，混迹阛阓，人不识也。张诩荐于陈献
章，献章称之，名由此著。未几，孔修适输粮于县，县令
异其容止，问姓名不答，第拱手。令叱之曰：‘何物小民，
乃拱手耶’？再拱手，令笞之五，竟无言而出。有庶母，父
没改适，诬孔修夺其产，县令鞫之，孔修操笔置对，曰：
‘母言是也’。”县令疑焉，徐得其情，乃大礼敬之，由此人
皆以为骇。敝庐薄产，蔬食不继，未尝一颦其眉，诗字
不履前人。自为户牖，或观山水，归而图之，见者争爱
而售之。平居管宁帽，朱子深衣，入夜不违。三年不入
城阈，惟攻《周易》。城中儿童妇女，皆称曰子长先生。间
出庐户，则远近圜视，以为奇物云。吴廷举由县令历
藩臬，在粤最久，与孔修为布衣交。两人高风在尘埃
之表，粤人尝道之。孔修卒，无子，宪使李中少参王浨
经纪其丧，尚书霍韬葬之西樵山，并志其墓。韬谓“白
沙振世之志，唯孔修、张诩、谢佑不失其宗云。”西樵人
祭社，以孔修配。